JEGYZŐKÖNYV

a Vasúti Dolgozók Szabad Szakszervezete Szolidaritás 

 Országos Választmányi Üléséről

Készült: 2011. március 10-én a VDSzSz Szolidaritás székházának tárgyalótermében

Jelen vannak: a mellékelt jelenléti íven felsoroltak

Gelencsér László ügyvezető köszönti a megjelenteket, az ülést megnyitja. Felkéri ezután a Mandátumvizsgáló Bizottságot, hogy állapítsa meg a felvett mandátumok számát.

Szőke Mária a Mandátumvizsgáló Bizottság részéről bejelenti, hogy az országos választmány pillanatnyilag (73-ból) 57 fővel határozatképes. 

Gelencsér László megállapítja, hogy az országos választmány 57 fővel határozatképes, majd  előterjeszti a napirendi pontokat az alábbiak szerint:

1.)  Aktuális érdekvédelmi kérdések – Tájékoztató a MÁV csoport 2011. évi KSZ,        bér- és foglalkoztatáspolitikai tárgyalásairól és megállapodásairól
2.) A VDSzSz Szolidaritás VIII. Küldöttgyűlés időpontjának, helyének és                      napirendi pontjainak meghatározása
3.) Nagy Róbert fellebbezése a VDSzSz Szolidaritás Felügyelő Bizottságának                   1/2010. sz. határozata ellen
4.)  Egyebek
1/2011. sz. Határozat:

Az országos választmány a napirendi pontokat egyhangúlag elfogadja.

Az 1. napirendi pont keretében Gelencsér László felkéri Bárány Balázs érdekvédelmi alelnököt a napirendi pont előterjesztésére.

Bárány Balázs mindenekelőtt szót ejt a sztrájktörvény megváltoztatásáról. Emlékeztet hozzászólásában arról, hogy ugyan a közlekedésért felelős államtitkár is nyilatkozott több alkalommal arról, hogy az általunk megfogalmazott követeléseket teljesíteni óhajtják tárgyalások útján a konfliktus folytatásával, a mellékvonalak kapcsán is a kormányzat elismerte azokat a lépéseinket, amiket annak érdekében tettünk, hogy a mellékvonalak felszámolása megszűnjön, ehhez képest nem történt meg a kompenzáció sem és a privatizációs juttatás sem.
Kiemeli ezután azt, hogy az utazási kedvezményeket a családtagoktól meg kívánják vonni. Hozzáteszi ehhez ugyanakkor, hogy a menetkedvezményt a vasúti törvény rögzíti. 
A továbbiakban említést tesz arról, hogy még egy nehézsége van a sztrájktörvénynek a még elégséges szolgáltatáson kívül, hogy a törvényben korábban is benne volt, hogy a sztrájkjoggal való visszaélés tilos, de ez most annyiban kiegészül, hogy ha a sztrájkjoggal való visszaélés megvalósul, akkor a sztrájk jogellenessé válik.
A januárban megkötött megállapodásokat illetően hangsúlyt tesz arra, azt tudtuk elérni, hogy a nominál keresetek ne csökkenjenek a SZJA törvény változása okán, továbbá némi javulást a cafetéria emelésével. A VDSzSz álláspontja az volt, hogy ott, ahol a SZJA változás jelentősebb mértékű reálkereset növekményt eredményez, ott legyen nettósítás. Végül is az a megoldás kerekedett ki, hogy mindazoknál, akiknél ez az eset fennáll, azoknál átlagosan 15 %-kal csökkentik a bruttó kereseteket. Így szolidaritási elem is megjelent az idei bérfejlesztésben.
A Kollektív Szerződések gyakorlatilag változatlan formában mentek át. 
A foglalkoztatáspolitikai megállapodás 1 évre lett meghosszabbítva, azzal a feltétellel, hogy amennyiben a MÁV-nak elkészül az új stratégiája, úgy a megállapodás újra tárgyalásra kerül, és ezt átvezetjük.

Végül a munkaidőkedvezményt illetően mondja el, hogy 3,8 óra/3 tagról 3 órára mérséklődött ennek mértéke, tehát 23 %-kal csökkent.

Gelencsér László ügyvezető ezután Gaskó István elnöknek adja meg a szót.
Gaskó István hozzászólásában arról szeretne tájékoztatást adni, ami a kormány működését jellemzi, és ami a munka világában tevékenykedőket nagyon súlyosan érinti. 20 tétel van az elmúlt 10 hónapból a kormány működésének ideje alatt, ami nehézséget okoz a munka világában, a bérből és fizetésből élőknek.
A kormánytisztviselők két hónapos indoklás nélküli felmondását említi elsőként, majd rátér, hogy a köztisztviselők után valószínű megcsinálták volna a közalkalmazottakra is ezt a törvényt, ha az Alkotmánybíróság nem törölte volna el az elsőt. Hangsúlyozza Orbán Viktor bejelentését, miszerint „Magyarországon olyan Munka Törvénykönyvét fognak csinálni, ami a munkaerőpiac rugalmasságát felülmúlhatatlanul rugalmassá fogja tenni”, - magyarul semmi jogunk nem lesz munkavállalóként. Nagyon fontosak tehát a különféle jogviszonyt érintő törvények módosításai, mert végigmegy az egész munka világában, minden munkavállalót fog érinteni.
Bevezették a különadót – közli; hogy egy kormány behozza először 1 évre visszamenőleg ezt, majd az Alkotmánybíróság ezt hatályon kívül helyezze, erre még egyszer behozza azt 5 évre visszamenőleg és az Alkotmánybíróságtól elvegye a jogot – ez példa nélküli kormányzati viselkedés.
A magánnyugdíjpénztárakkal kapcsolatos intézkedése szintén méltatlan.
Bevezették az egykulcsos adórendszert, aminek következménye az lett, hogy a nagykeresetűeknek adtak egy csomó pénzt, a kis- és átlagkeresetűektől pedig elvették a pénzt.  600 mdFt hiányzik a költségvetésből. 

A sztrájkjog elvételét illetően elmondja, hogy ekkor jelent meg egy iromány, amiben 3 tétel volt: a sztrájktörvény „megkurtítása”, a szakszervezeti munkaidőkedvezmény törvényi szinten való befagyasztása, és a tagdíjlevonás megtiltása.
Az új Alkotmány új szövegének megírásakor felháborító az, hogy miniszterelnöki döntést vennének figyelembe, továbbá a szakszervezet szó nem szerepel az új Alkotmányba, nem úgy mint a régiben.
A Széll Kálmán tervet illetően jegyzi meg azt, hogy meg akarják vonni a menetkedvezményt az egész közlekedési alágazatban a családtagoktól. Van, aki tudni véli, hogy a dolgozóktól is.
A médiatörvény kapcsán úgy gondolták, hogy megfordul az a demokratikus elv, hogy a média ellenőrzi az államot, őszerintük az állam ellenőrzi a médiát – ennek tettek ki bennünket.

A nyugdíjrendszer átalakításával kapcsolatosan fejti ki Gaskó István ezután, miszerint nem elfogadható dolog az, hogy 15-20 %-os hiány esetén 15-20 %-kal csökkentsék a nyugdíjat. Számolni kellet volna azzal, hogy a magánnyugdíjpénztári számlákra utalt nyugdíjjárulék állami támogatással pótlandó a társadalombiztosítási ágon. 

Említést tesz Gaskó István még arról is, hogy amióta ez a kormány van, azóta nincs érdemi párbeszéd.

Tájékoztatást ad végül arról, hogy holnapra összehívták a LIGA-ban az összes közlekedési szakszervezetet, az összes fegyverest, a villamosenergiaipart és tervezgetni fogják, hogy ha ezek az intézkedések jogszabállyá generálódnak mit lehet tenni. Azt reméli a holnapi összejövetel mintegy 60-70 szakszervezet képviselőjétől, hogy lépést tesz a kormány ilyetén intézkedései ellen. 
Bárány Balázs szerint az tény, hogy valamit szükséges tennünk ezen intézkedések ellen. Érvel a Munka Törvénykönyv módosítására irányuló negatív hatásokkal, említést tesz a fekete gazdaság következményeiről. Felveti az április 9-i megmozdulás lehetőségét, ahol komoly létszámmal lenne szükséges megjelennünk, ha nem leszünk elegen, úgy lejáratjuk magunkat.
Mózes Tibor hozzászólásában a fekete munka ügyéhez kapcsolódva ismertet adatot, miszerint a SZJA bevallást benyújtóknak kb. 6-8 %-a fizeti be az SZJA-nak 80 %-át. Kb. 3-4 emdFt bennreked a fekete gazdaságban, ez minden gazdasági bajnak a forrása. A sztrájktörvény módosításához kapcsolódóan mondja el még, hogy a tagdíjlevonás szabályánál bár nem kötelező a munkáltatóknak megtenni a szakszervezetek kérésére, de megállapodhatnak. A tervezet pedig már úgy szól, hogy ezt a külön megállapodást már megtiltották.
Gelencsér László technikai kéréssel fordul az országos választmány felé, miszerint azon országos választmányi tagok, akiknek eddig nem volt e-mail elérhetősége regisztrálva, azt a jelenléti íven most írja oda. Kéri továbbá, hogy akiknek igazolásra van szükségük, azok a Mandátumvizsgálóknál az igénybe vett időtartamot pontosan tüntessék fel a jelenléti íven.

Kéri ezután a további hozzászólásokat. 

További hozzászóló nem lévén felkéri Hangonyi Zoltán gazdasági alelnököt a 2. napirendi pont előterjesztésére.
A 2. napirendi ponton belül Hangonyi Zoltán a soron következő VDSzSz Szolidaritás VIII. Küldöttgyűlés összehívását illetően ad tájékoztatást, miszerint azt előzetesen az Elnökség tárgyalta, eszerint az Elnökség 2011. május 13-14-ére javasolja a Küldöttgyűlés időpontját, helyéül pedig a Budapesti Best Western Hotel Hungária I. emeleti konferenciatermét. A Küldöttgyűlésre több mint 325 fő várható. Ismerteti a napirendi pontokat az alábbiak szerint:
1.  Beszámoló a VII. Küldöttgyűlés óta végzett munkáról (Elnökség, EB, FB, OSZB          beszámolója)

2.   A VDSzSz Szolidaritás Alapszabályának módosítása

3. A Küldöttgyűlés által választandó tisztségviselők és bizottságok tagjainak             megválasztása

4.  A VDSzSz Szolidaritás Programjának elfogadása

5.  Küldöttgyűlési határozatok

Javasolja továbbá az Elnökség az előkészítő bizottságok felállítását az alábbiak szerint:

Oroszi Rudolf

Csende Péter







Feledy István







Hangonyi Zoltán







Ozsváth Mária

Hangonyi Zoltán a koordinátort említi végül Gaskó István személyében.

Gelencsér László kérdezi a választmányt, van-e más javaslat. Javaslat nem lévén szavazásra teszi fel az Elnökség javaslatát.

2/2011. sz. Határozat:

Az országos választmány - az Elnökség által javasolt - VDSzSz Szolidaritás VIII. Küldöttgyűlésének időpontjául 2011. május 13-14-ét, helyszínéül pedig a Budapesti Best Western Hotel Hungáriát egyhangúlag elfogadja.
3/2011. sz. Határozat:

Az országos választmány – az Elnökség által javasolt – napirendi pontokat egyhangúlag elfogadja.

4/2011. sz. Határozat:

Az országos választmány – az Elnökség által javasolt – személyeket és koordinátort az előkészítő bizottságokba 3 fős tartózkodással elfogadja.
Deli Bertalan felteszi kérdését, miszerint nincs időpont jelölve, hogy meddig lehet a javaslatokat megküldeni.
Hangonyi Zoltán válaszában jelzi, hogy a javaslatokat 2011. március 24-ig be kellene küldeni.
A 3. napirendi ponton belül Gelencsér László ügyvezető Máthéné dr. Bertók Juditot, a Felügyelő Bizottság elnökét kéri fel a napirend előterjesztésére.
Máthéné dr. Bertók Judit ismerteti a Felügyelő Bizottság 2010. október 6-án meghozott határozatát, miszerint Nagy Róbert Dombóvári alapszervezeti vezető ügyvivőt kizárta a VDSzSz Szolidaritásból. Hangsúlyozza azt, hogy a VDSzSz Szolidaritás Alapszabálya értelmében a Felügyelő Bizottság határozata ellen jogorvoslattal élhet a kizárt tag és a kizárás tárgyában a végső döntést az országos választmány hozza meg.

Az FB eljárásának előzménye az, hogy 2010. március 21-én került sor a MÁV Zrt-nél a Központi Üzemi Tanács delegáló fórumának a megtartására. Alapszabályunk értelmében a VDSzSz jelöltjeit a VDSzSz Elnöksége delegálja. Megtörtént a delegálásról szóló döntés, amely értelmében az Elnökség eldöntötte, hogy az ÜT választásokon elért eredmények alapján melyik terület delegálhat a Központi Üzemi Tanácsba tagot. A Pécsi Terület – mivel az utolsó helyen szerepelt – nem került bele a delegált személyek listájába.
Az Elnökség ülésén Nagy Róbert ekkor részt vett, nem szólt hozzá, ismerte a döntést.

2010. március 21-én a delegáló fórumon Nagy Róbert jelöltette magát a KÜT tagjai sorába arra hivatkozással, hogy a tagság akarata ezt mutatja és a Munka Törvénykönyve értelmében jelölési joguk van. Így került be Nagy Róbert a KÜT-be a VDSzSz Elnökségi döntés figyelmen kívül hagyásával, ezután megválasztása megtörtént. Fel lett kérve, hogy az Alapszabálysértő magatartástól álljon el, mondjon le – de továbbra is az MT-re hivatkozva nem kívánt visszalépni.
Az FB az Alapszabályban foglaltaknak megfelelően Nagy Róbertet meghallgatta, a meghallgatás során nem ismerte el az Alapszabály sértést. Az Alapszabály sértést az FB abban állapította meg, hogy a VDSzSz tag kötelezettségeit sértette meg, továbbá azt a kitételt, hogy az alapszervezeti vezető ügyvivő köteles a felsőbb döntést hozó testület döntésében közreműködni. 
Ennek alapján döntött a Felügyelő Bizottság a kizárásról.

Kéri Máthéné dr. Bertók Judit a választmányt, hogy a Felügyelő Bizottság kizárásra vonatkozó határozatát tartsa hatályba.

Dr. Szilágyi Veronika az Etikai Bizottság részéről tájékoztatást ad arról, hogy az EB vizsgálta az ügyet, arra az álláspontra helyezkedett, hogy Nagy Róbert magatartása azért volt etikátlan ezzel az üggyel kapcsolatban, mert egyértelműen kiderült számunkra, hogy nem a VDSzSz érdekeit, hanem a saját érdekeit nézte akkor, amikor a KÜT delegálást elfogadta, a szeme előtt az a cél lebegett, hogy a KÜT-be a továbbiakban is ő, személy szerint Nagy Róbert kerüljön be. Az EB nem tudta azt a hivatkozását elfogadni, miszerint a tagok érdekeit tartotta ő szem előtt, és az őt képviselő tagok érdekében fogadta el a megbízatást. A meghallgatása során kiderült, hogy nem volt testületi döntés arról, hogy személy szerint, ő Nagy Róbert kell, hogy a KÜT-be bekerüljön. 
Az Etikai Bizottság emiatt tehát azt mondta, hogy ez a magatartás etikátlan volt és a VDSzSz érdekével szemben Nagy Róbert a saját érdekét szem előtt tartva fogadta el a jelölést.

Bárány Balázs hozzászólásában annyit kíván megjegyezni, hogy nem jó, ha egy szervezeten belül személyi konfliktus keletkezik. Igyekeztünk ennek elejét venni, az ügyet rendezni. Hangsúlyozza, hogy a Felügyelő Bizottság és az Etikai Bizottság korrekt módon járt el.
Mózes Tibor véleménye szerint súlyos ügy ez, amit nem szabad gyorsan lezárni, ki kell beszélni. Ha valakiben kétség merülne fel, az visszaütne, nem lenne jó. Szót ejt arról a levélről, melyet Nagy Róbert juttatott el az országos választmányi tagoknak, amiben kommentálja az ügyet. Véleménye szerint ez ellentmondásokat tartalmaz. Fontos leszögezni azt, hogy ha nem azonos játékszabályok szerint játszunk, gondok merülnek fel. Ha van egy Alapszabály, ami konkrétan felsorolja, hogy milyen eljárási rendet kell alkalmazni bizonyos döntéshozó mechanizmusok során, akkor ezt mindenkinek be kell tartania. Az ellentmondást ott véli felfedezni a levél kapcsán, hogy valamikor a Munka Törvénykönyvére hivatkozik, valamikor pedig a tagok képviseletének a primátusára. 
Szót ejt még a számítási módszertanról – amit a Szegedi Terület hozott be - és ezt az Elnökség  el is fogadta.
Nagy Róbert tehát felcserélte a sorrendet, megváltoztatta azokat a szabályokat, ami alapján az elmúlt években a delegálási rend ment.

Arra kéri Mózes Tibor végül a Felügyelő Bizottságot, hogy a levélben említett, jegyzőkönyv szövegezését illető kifogásra tegyen nyilatkozatot, van-e esetleg eltérés.

Máthéné dr. Bertók Judit megjegyzi, hogy a jegyzőkönyvhöz a hangfelvétel rendelkezésre állt, de nem szó szerint lett rögzítve. Véleménye szerint tartalmában az került leírásra, ami ott elhangzott, ismétli: nem szó szerint. Rakóczki Lajos vezette a jegyzőkönyvet, így a jegyzőkönyv és a hangfelvétel alapján készült jegyzőkönyv az ott elhangzottakat tartalmazza.
Fábián Kálmán véleménye, hogy a saját, önös érdekéről szól a Nagy Róbert által írt levél. Képes lejáratni saját magát is, és a KÜT tagokat is, akik eddig segítettek neki, a VDSzSz tagokról nem is beszélve. Ez egy cinikus levél, elítéli Nagy Róbert cselekedetét.
Nagy Gábor kikéri a régi és új KÜT tagok nevében is azt, hogy Alapszabályt sértettek volna. Elmondja még, hogy ezt a levelet Nagy Róbert nemcsak az országos választmányi tagoknak küldte el, hanem e-mailben a régi és új KÜT tagoknak, a VSZ, és PVDSZ-es tagoknak is.

Gaskó István kiemeli tanulságként azt, hogy megtanuljuk mi VDSzSz-esek, hogy bár ez civil emberek gyülekezete, egy szabad egyesülési formáció, de ha nem várjuk el, hogy a közösen elfogadott szabályok szerint éljünk, akkor azt ki kell vetni magunkból. Javasolja, hogy a Felügyelő Bizottság és az Etikai Bizottság határozatát erősítse meg az országos választmány.
Klupta István visszautasítja azt a két bizottság (FB, EB) nevében, hogy törvénysértő módon határoztak. Kijelenti, hogy etikátlan volt Nagy Róbert magatartása, a bizottság határozatait fenntartja. 

5/2011. sz. Határozat:

Az országos választmány 2 fős ellenszavazattal és 2 fős tartózkodással helybenhagyja a Felügyelő Bizottság 1/2010. sz. Határozatát.
„Egyebek” napirendi ponton belül Hangonyi Zoltánt kéri fel az ügyvezető az előterjesztésre.
Hangonyi Zoltán arról ad tájékoztatást, hogy e-mailt küldtünk valamennyi területi vezető ügyvivőnek és alapszervezeti ügyvivőnek azzal kapcsolatban, hogy április 9-ére az Európai Szakszervezeti Szövetség szervezésében egy demonstrációt szerveznek Magyarországon, Budapesten az Európai Uniós pénzügyminiszterek tárgyalása idején. Ez egy kialakult szakszervezeti szokás, aki a soros elnökséget viszi, amikor az Európai pénzügyminiszterek tartják a tárgyalásukat, arra a napra szoktak ilyet szervezni.
A 6 szakszervezeti konföderáció részt vesz ezen a demonstráción, a technikai szervezést kérik tőlünk. Létrejött egy Szervező Bizottság, aminek van egy LIGA-s tagja is. Ez a demonstráció az Oktogonnál kerülne megvalósításra, a gyülekezés a Hősök terén lenne.

Kb. 2000 ember lenne lényeges, hogy a VDSzSz-ből részt vegyen. Az egységes megjelenés érdekében egy kék széldzsekit csináltatunk LIGA felirattal. Kéri végül a részvételt.
Gaskó István kiemeli a 21 pontot, amely sérti a munkavállalók érdekeit az elmúlt 9 hónap kormányzati intézkedéseiből. Véleménye szerint az Európai Szakszervezeti Szövetség által szervezett április 9-i demonstrációnak robbanásszerűnek kell lennie.

Ábrahám László felveti, hogy a demonstrációkon ők ott vannak, de lehetnének a LIGA-tól többen is a vasutasokon kívül.

Veréb Olga elmondja, területükön (Szeged) név szerint tartják nyilván a résztvevőket, eddig 170 név van.
Cseh Béla felhozza, hogy álljunk pozitívan a demonstrációhoz. 
Honfi József  közli, most nincs más lehetőség, ki kell menni az utcára, annak is, aki eddig nem volt. Kiemeli a sztrájktörvény fontosságát.
Ábrahám László technikai javaslata, hogy az országos választmány jegyzőkönyvét (aláírt példányt) kapják meg, ő nem kapta meg.

Gelencsér László kijelenti, az országos választmány jegyzőkönyve e-mailen ment ki mindenkinek.
Klupta István elmondja, akit lehet mozgósítani területükön, azt hívják a demonstrációra. Kéri ezután, hogy a 21 pontot írásban a munkavállalóknak küldjük meg, lehetne őket is hívni, hogy ezért érdemes eljönni.
Egyéb hozzászólás nem lévén Gelencsér László ügyvezető megköszöni a részvételt, majd az ülést lezártnak tekinti.

K. m. f.

A kiadmány hiteléül:

…………………………………………                       ………………………………………....

                    ügyvezető                                                                  jegyzőkönyvvezető

…………………………………………                        ………………………………………...

                       jegyző
  jegyző

